text: Mataró convertirà la carretera N-II en una via urbana
  InicioMataróMataró convertirà la carretera N-II en una via urbana
  29 juny, 2019 Josep Lluís Vidal Mataró, Portada, Societat 0
  N-II Mataró. Foto: Aj. Mataró
  La Generalitat ha cedit a l'Ajuntament de Mataró la primera part dels 3,66 quilòmetres de la carretera N-II que passen per la capital del Maresme. El conseller de Territori i Sostenibilitat, Damià Calvet, i l'alcalde de Mataró, David Bote, han signat que aquest divendres el conveni de cessió que permetrà al consistori mataroní realitzar una sèrie d'actuacions sobre aquesta via que, al seu pas pel municipi, porta el nom d'Avinguda del Maresme.
  La cessió es farà en dues fases. La primera contempla dur a terme un conjunt d'accions en el tram comprès entre la riera d'Argentona i el pas del Cargol. Aquí es faran unes tasques de millora de l'enllumenat, asfalt i senyalització que finançarà la Generalitat amb una subvenció de 240.000 euros prevista per d'aquí a dos mesos.
  La segona fase -entre el pas del cargol i la riera de Sant Simó- s'executarà quan la Generalitat acabi la construcció d'una rotonda a la riera de Sant Simó. Les obres, que tenen un cost aproximat de 565.000 euros, s'executaran en un termini de dos anys a comptar des d'avui. Serà llavors quan es formalitzi la cessió d'aquest tram al consistori de Mataró.
  Signatura conveni cessió N-II. Foto: Aj. Mataró
  El conveni de cessió de la carretera preveu també la construcció d'una altra rotonda a l'alçada del Cargol. La redacció del projecte té un cost estimat de gairebé 50.000 euros que finançarà l'empresa pública de la Generalitat Infraestructures de la Generalitat de Catalunya, SAU. Un cop fet el projecte, la Generalitat el lliurarà a l'Ajuntament perquè l'executi.
  Reordenació de la façana marítima
  Totes aquestes actuacions al tram de la N-II al seu pas per Mataró també busquen el desenvolupament urbanístic del sector Iveco-Pegaso que ha de permetre endreçar la façana marítima entre el TecnoCampus i l'estació de tren.
  L'Ajuntament està negociant amb l'Estat, Adif i Renfe la proposta d'integrar l'estació de tren amb el futur pas de la ronda Barceló-Port amb l'objectiu de millorar l'accessibilitat a la zona marítima travessant l'avinguda del Maresme/N-II.